
Text rozhodnutia
Súd: Krajský súd Žilina Spisová značka: 6Co/670/2015 Identifikačné číslo súdneho spisu: 5611204656 Dátum vydania rozhodnutia: 18. 05. 2016 Meno a priezvisko sudcu, VSÚ: JUDr. Yvetta Dzugasová ECLI: ECLI:SK:KSZA:2016:5611204656.1 ROZSUDOK V MENE SLOVENSKEJ REPUBLIKY Krajský súd v Žiline, ako súd odvolací, v senáte zloženom z predsedníčky JUDr. Yvetty Dzugasovej, sudcov JUDr. Jany Urbanovej a JUDr. Adriany Gallovej, v právnej veci navrhovateľky: X. I., nar. X.X.XXXX, bytom N. Q., F. č. XXX/X, zastúpená advokátom JUDr. Jiřím Martausom, so sídlom N. Y., Ul. X. Y. č. XXX/XX, proti odporcovi: R. R., nar. X.XX.XXXX, bytom U. č. XXX, zastúpený advokátkou JUDr. Luciou Hurajovou, so sídlom N. Y., Ul. X. Y.. XXX, o určenie vlastníckeho práva k nehnuteľnosti, v konaní o odvolaní navrhovateľky proti rozsudku Okresného súdu Liptovský Mikuláš č. k. 8C/132/2011-184 zo dňa 19. januára 2015, takto r o z h o d o l : Rozsudok Okresného súdu Liptovský Mikuláš č. k. 8C/132/2011-184 zo dňa 19. januára 2015 potvrdzuje. Odporcovi náhradu trov odvolacieho konania nepriznáva. o d ô v o d n e n i e : 1. Okresný súd napadnutým rozsudkom zamietol žalobu v celom rozsahu. Zároveň týmto rozsudkom uložil navrhovateľke povinnosť nahradiť odporcovi trovy konania vo výške 476,81 Eur, a to v lehote troch dní od právoplatnosti tohto rozsudku. 2. V odôvodnení svojho rozhodnutia uviedol, že navrhovateľka ako pôvodná vlastníčka previedla sporné nehnuteľnosti platnou kúpnou zmluvou z 25.6.2008, ktorej vklad do katastra nehnuteľností bol povolený Katastrálnym úradom, Správou katastra Lipt. Mikuláš v konaní zn. V 2423/08 dňa 18.7.2008, za kúpnu cenu 820.000,- Sk, ktorá bude vyplatená v hotovosti pri podpise kúpnej zmluvy kupujúcim CENTROS, s.r.o., Turčianske Teplice. V konaní ďalej navrhovateľka tvrdila, že od tejto platnej zmluvy odstúpila písomnosťou zhotovenou jej právnym zástupcom 18.2.2011, podanou na poštovú prepravu v ten istý deň. Ako dôvod odstúpenia od zmluvy navrhovateľka v tejto písomnosti aj v žalobe tvrdila nezaplatenie dohodnutej kúpnej ceny 820 tis. Sk, ktorá mala byť vyplatená v hotovosti pri podpise kúpnej zmluvy a ktorá nebola zaplatená ani dodatočne v primeranej lehote poskytnutej v trvaní 10 dní listinou z 28.1.2011, podanou na poštovú prepravu v ten istý deň. Predmetom dokazovania bolo preto aj zistenie, či k úhrade tejto kúpnej ceny kupujúcim CENTROS, s.r.o. Turčianske Teplice došlo, alebo nie. Keďže konštatovanie v článku IV. kúpnej zmluvy o tom, že kúpna cena vo výške 820 tis. Sk bude vyplatená v hotovosti pri podpise zmluvy použitím budúceho času nepreukazuje skutočné zaplatenie kúpnej ceny kupujúcim a jej prevzatie predávajúcou, súd vykonal výsluch svedka K. V.. Táto osoba bola konateľom aj spoločníkom kupujúceho CENTROS, s.r.o. Turčianske Teplice. Svedok vypovedal, že celú kúpnu cenu odovzdal pani I. ako predávajúcej v hotovosti v priestore Dexia banky v Lipt. Hrádku. Za účelom výplaty kúpnej ceny bytu vystavili výdavkový pokladničný doklad. Aj keď navrhovateľka poprela, že bola so svedkom v Dexia banke, jeho tvrdenia korešpondujú s výpoveďou svedkyne R. E., ktorá hľadala riešenie svojich finančných problémov. Z jednotlivých svedeckých výpovedí bol preukázaný úmysel navrhovateľky predať byt. Výpisom z účtu svedkyne E. a výpoveďami svedkov V. a E. je preukázaná úhrada časti kúpnej ceny 411.607 Sk (13.662,85 Eur). 3. Ďalej sa súd zaoberal predmetom konania z hľadiska dobromyseľnosti a najmä dobrých mravov po zistení, že byt bol po začatí súdneho konania (24.5.2011) prevedený platnou kúpnou zmluvou zo dňa 23.6.2011 na odporcu R. R.. Táto kúpna zmluva bola uzatvorená so spoločnosťou CASH REAL, s.r.o. (ktorá získala nehnuteľnosti od spoločnosti CENTROS, s.r.o. Turčianske Teplice kúpnou zmluvou z 18.9.2009, ktorej vklad bol povolený s účinkami k 27.10.2009 v konaní Správy katastra Lipt. Mikuláš zn. V 2829/09), ktorej vklad bol povolený Katastrálnym úradom v Žiline, Správou katastra Lipt. Mikuláš ku dňu 7.7.2011 v konaní sp. zn. V 1764/2011. Žaloba bola doručená pôvodnému žalovanému CASH REAL, s.r.o. 17.6.2011. Zámena účastníkov konania bola pripustená uznesením č. k. 8C/132/2011-44 z 31.03.2012, právoplatným 18.6.2012 až potom, keď ju navrhovateľka navrhla. 4. Ku dňu rozhodovania súdu bolo preukázané, že kúpna cena bola zaplatená len čiastočne, nedošlo k jej úhrade ani v dodatočne poskytnutej lehote a platným odstúpením navrhovateľky došlo k zrušeniu zmluvy od počiatku. Odporca nadobudol vlastnícke právo k bytu po uplynutí viac ako 3 rokov od nadobudnutia vlastníckeho práva pôvodným subjektom CENTROS, s.r.o. Vzniká potom otázka, či pasivita navrhovateľky pri ochrane jej práva, keď odstúpila od zmluvy dňa 11.2.2011, 2 roky aj 7 mesiacov po prevode vlastníctva, je akceptovateľná. Aj keď tento časový odstup navrhovateľka odôvodnila svojím strachom zo situácie a postoja jej detí, tiež prihliadajúc na jej vek a skutočnosť, že v byte strávila celý svoj život, súd nemohol rozhodnúť v jej prospech. Občiansky zákonník síce na rozdiel od Obchodného zákonníka neposkytuje ochranu dobromyseľnému nadobúdateľovi vlastníckeho práva k nehnuteľnosti, ale hodnotovým kritériom pozitívneho práva a cieľom zákonodarcu je spravodlivosť. Súčasťou požiadavky spravodlivosti je aj právna istota. Niekedy však vzniká rozpor medzi právnou istotou (pozitívnym zákonom) a spravodlivosťou (spravodlivým, ale nie v zákonnej forme vyjadreným právom). Tento konflikt možno riešiť tak, že pozitívne právo má prednosť aj vtedy, keď je obsahovo nespravodlivé a neúčelné, vyjmúc prípad kedy rozpor medzi pozitívnym zákonom a spravodlivosťou dosiahne takú neznesiteľnú mieru, že zákon ako „nepatričné právo“ (unrichtiges Recht) musí spravodlivosti ustúpiť (tzv. Radbruchova formula). Vyjadrením toho je aj viacero súdnych rozhodnutí konštatujúcich, že limitom pre odstúpenie od zmluvy je nemožnosť dotknutia vlastníckeho práva dobromyseľne nadobudnutého pred odstúpením od zmluvy treťou osobou. Pred odstúpením navrhovateľky od zmluvy vlastnícke právo nadobudol subjekt ZLATINO, s.r.o. Turčianske Teplice (neskôr CASH REAL, s.r.o.). Odporca R. R. nadobudol byt následne od CASH REAL, s.r.o. na základe riadnej inzercie jeho predaja. Ako vyplýva z jeho výpovede, oznam o predaji bytu visel na balkóne, zmluvu o rezervácii bytu uzatvoril 16.6.2011. Bol ubezpečený o tom, že je všetko v poriadku. Pred kúpou si bol byt pozrieť, bol prázdny, navrhovateľka tam nebola. Kúpnu cenu riadne zaplatil a navrhovateľka potvrdila, že byt uvoľnila pred Vianocami. Kľúče od bytu odprocovi odovzdávala navrhovateľka, ktorú stretol na schodišti a ona mu povedala, že byt je v súdnom konaní. Pracovník realitnej kancelárie ho však ubezpečoval, že je všetko v poriadku. Navrhovateľka pri podaní žaloby ani počas nasledujúceho celého súdneho konania nepodala súdu návrh na vydanie predbežného opatrenia, ktorým by zabránila disponovať s bytom. Nepodala ani na príslušnej správe katastra návrh na zápis začatia súdneho konania, v ktorom sa uplatňujú vecné práva k nehnuteľnostiam podľa § 44a/ Občianskeho súdneho poriadku. Odporca teda z poznámky navrhovateľky o súdnom konaní, oznámeného mimochodom až pri prevzatí kľúčov, nemohol hodnoverne vedieť, že vlastnícke právo k bytu, ktorý nadobúda, je sporné, podľa výpisu z listu vlastníctva byt nebol zaťažený a nebol vlastníctvom navrhovateľky, bol neobývaný. Odporca pritom splnil všetky svoje povinnosti smerujúce k nadobudnutiu vlastníctva k bytu. U navrhovateľky súd zvažoval, že ide o byt, v ktorom prežila celý svoj život a namiesto trávenia pokojného dôchodku si musela zabezpečiť nové bývanie. Už v minulosti však umožnila založenie bytu svojej dcére R. E. na zabezpečenie jej dlhu, z ktorého sama navrhovateľka čerpala časť finančných prostriedkov. Rovnako prijala časť peňažných prostriedkov (čo nevyvrátila), ktoré vyplatil pri kúpe bytu K. V.. K odstúpeniu od zmluvy pristúpila po takmer 3 rokoch, byt v čase jeho predaja realitnou kanceláriou vypratala, dobrovoľne odovzdala kľúče odporcovi. Za týchto okolností súd musel poskytnúť ochranu práva odporcovi. V tejto súvislosti poukázal aj na nález Ústavného súdu ČR Pl. US 78/06, v zmysle ktorého odstúpením od zmluvy podľa § 48 ods. 2 Občianskeho zákonníka sa zmluva od počiatku zruší, ak nie je právnym predpisom určené alebo účastníkmi dohodnuté inak, ale len s účinkami medzi jej účastníkmi. Vlastnícke právo ďalších nadobúdateľov, nadobudnuté v dobrej viere pred odstúpením od zmluvy požíva ochranu v súlade s čl. 11 Listiny základných práv a slobôd a s ústavnými princípmi právnej istoty a ochrany nadobudnutých práv a nezaniká. Na potrebu ochrany dobrej viery tretích osôb a princípu právnej istoty odkazuje aj rozhodnutie Najvyššieho súdu ČR sp. zn. 22Cdo/1719/2001 z 29.5.2002. Rovnako Najvyšší súd SR v konaní zn. 6Sžo/229/2010 udáva, že predpokladom obnovenia vlastníctva v dôsledku platného odstúpenia od zmluvy o prevode vlastníctva k nehnuteľnosti prevodcu je skutočnosť, že vlastníctvo dotknutej nehnuteľnosti nebolo pred odstúpením od zmluvy dobromyseľne nadobudnuté treťou osobou. Rovnako súd poukázal na rozhodnutie NS SR sp. zn. 6Cdo/71/2011 z 27.2.2013, alebo rozsudok NS SR sp. zn. 2Cdo/311/2008 z 30.3.2010 v zmysle ktorého, ak raz niekto nadobudne vlastnícke právo za určitých podmienok, ktoré sa bez jeho zavinenia spätne zmenia, nesmie byť pre to postihnutý on, ale subjekty, ktoré nesú zodpovednosť za túto zmenu. V prejednávanom prípade je to navrhovateľka, ktorá nesie zodpovednosť za spätnú zmenu podmienok nadobudnutia vlastníckeho práva odporcom (časový aspekt medzi uzatvorením kúpnej zmluvy a odstúpením od zmluvy, pasivita vo vzťahu k oznámeniu začatia súdneho konania katastru nehnuteľnosti, nenavrhnutie predbežného opatrenia vedúce k tomu, že po začatí súdneho konania došlo k prevodu vlastníckeho práva na odporcu, odovzdanie kľúčov od bytu odporcovi, jeho vypratanie). 5. Proti rozsudku okresného súdu podala v zákonnej lehote odvolanie navrhovateľka, ktorá sa domáhala jeho zmeny a vyhovenia návrhu na začatie konania. Uviedla, že od kúpnej zmluvy uzavretej so spoločnosťou CENTROS, s.r.o. platne podľa § 517 ods. 1 Občianskeho zákonníka odstúpila, v dôsledku čoho podľa § 48 ods. 2 Občianskeho zákonníka bola zmluva od počiatku zrušená. Vlastnícke právo navrhovateľky k predmetnej nehnuteľnosti tak nebolo nikdy prevedené, keďže v dôsledku účinkov odstúpenia od zmluvy ex tunc nikdy neexistoval právny dôvod pre nadobudnutie vlastníckeho práva inou osobou, a preto ani jej právne postavenie ako výlučnej vlastníčky nebolo nijak obmedzené. O legitimite odstúpenia od kúpnej zmluvy zo dňa 25.6.2008 zo strany navrhovateľky a ako aj o účinkoch spájaných s takýmto platným odstúpením od zmluvy v podobe zrušenia danej zmluvy od počiatku nevyjadril okresný súd v rozsudku žiadne pochybnosti. Nemožno mať tak pochybnosti ani o tom, že by vlastnícke právo k predmetnej nehnuteľnosti navrhovateľka kedykoľvek od 25.6.2008 stratila. Prvostupňový súd však na základe názoru, že Občiansky zákonník neposkytuje ochranu dobromyseľnému nadobúdateľovi vlastníckeho práva k nehnuteľnosti, dospel k názoru, že ide o nespravodlivosť, ktorú je potrebné riešiť uplatnením tzv. Radbruchovej formuly, v dôsledku čoho aj napriek absencii zodpovedajúceho ustanovenia v právnom predpise, bude ochrana priznaná dobromyseľnému nadobúdateľovi (oprávnenému držiteľovi) nehnuteľnosti. Odvolateľka zdôraznila, že Občiansky zákonník priznáva pomerne významný balíček oprávnení práve oprávnenému držiteľovi, a to v § 130. Rovnako právne predpisy občianskeho práva, ako aj trestného práva umožňujú osobe odporcu ako osobe uvedenej do omylu, domáhať sa ochrany svojich práv aj napriek tomu, že vlastníkom predmetnej nehnuteľnosti je navrhovateľka. Nemožno nahliadať na osobu odporcu ako na osobu, ktorá by bola určením vlastníckeho práva v prospech navrhovateľky vystavená extrémnej skrivodlivosti. Tiež poukázala na podstatu právnoteoretického učenia Gustava Radbrucha (na ktorého formulu odkázal aj okresný súd), z ktorého je zrejmé, že pozitívne právo môže byť nespravodlivé a aj napriek tejto skutočnosti mu treba dať prednosť v záujme zachovania princípu právnej istoty. Ustúpiť musí až v prípade, ak by jeho aplikácia znamenala extrémnu nespravodlivosť. Navrhovateľka zdôraznila, že uplatnenie tzv. Radbruchovej formuly by v danom prípade nespravodlivosť neodstránilo, ale nahradilo by ju inou nespravodlivosťou. Akceptovaním postupu okresného súdu by došlo k porušenia ústavného práva vlastniť majetok. V neprospech navrhovateľky nemôže svedčiť ani fakt, že nepodala návrh na nariadenie predbežného opatrenia, či návrh a zápis poznámky o súdnom konaní v katastri nehnuteľností. Napokon navrhovateľka nesúhlasila s argumentáciou okresného súdu vo vzťahu k rozsudku Najvyššieho súdu sp. zn. 2Cdo/311/2008. 6. Odporca vo vyjadrení k podanému odvolaniu žiadal napadnuté rozhodnutie ako vecne správne potvrdiť. Poukázal na nález Ústavného súdu ČR sp. zn. IV. ÚS 402/2015 zo dňa 8.6.2015, v ktorom sa formuluje povinnosť prihliadať na dobromyseľnosť nadobúdateľa vlastníckeho práva. 7. Krajský súd, ako súd odvolací (§ 10 ods. 1 O.s.p), preskúmal rozsudok okresného súdu v rozsahu vyplývajúcom z ustanovenia § 212 ods. 1 O.s.p. a bez nariadenia pojednávania podľa § 214 ods. 2 O.s.p. v spojení s § 156 ods. 3 O.s.p. tento rozsudok podľa § 219 ods. 1 O.s.p. ako vecne správny potvrdil. 8. Krajský súd podrobne preskúmal všetky rozhodujúce otázky, ktoré boli vo veci vznesené a v plnom rozsahu sa stotožnil so skutkovými a právnymi závermi súdu prvého stupňa. Okresný súd v dostatočnom rozsahu zistil skutočnosti rozhodné pre posúdenie danej veci, vecne správne rozhodol a svoje rozhodnutie odôvodnil v súlade s ustanovením § 157 ods. 2 O.s.p. Odôvodnenie rozhodnutia okresného súdu je vecne správne, pričom v jednotlivostiach naň poukazuje aj krajský súd. Z uvedených dôvodov sa krajský súd v odvolacom konaní obmedzil iba na konštatovanie správnosti dôvodov napadnutého rozhodnutia (§ 219 ods. 2 O.s.p.). 9. Na doplnenie považoval krajský súd za potrebné zdôrazniť, že podstatnou spornou otázkou v danej veci boli účinky odstúpenia od zmluvy, ktorou navrhovateľka previedla vlastnícke právo k sporným nehnuteľnostiam dňa 25.6.2008 (vklad povolený dňa 18.7.2007) na spoločnosť CENTROS, s.r.o. Odporca nadobudol vlastnícke právo k bytu (vrátane spoluvlastníckeho podielu na spoločných častiach, zariadeniach domu) v čase, kedy v katastri nehnuteľností figurovala ako vlastník spoločnosť CASH REAL, s.r.o. (pôvodný názov ZLATINO, s.r.o.), ktorá nehnuteľnosti nadobudla od spoločnosti CENTROS, s.r.o. 10. K riešenej právnej otázke odvolací súd uvádza, že Občiansky zákonník vo všeobecnosti neochraňuje dobromyseľné nadobudnutie veci. Avšak súdna prax v tejto súvislosti vyvodila, že pri posudzovaní účinkov odstúpenia od zmluvy treba tiež prihliadať najmä na zásadu ochrany dobrej viery tretích osôb a na princíp právnej istoty (rozsudok Najvyššieho súdu ČR sp. zn. 22 Cdo 1719/2001). Na základe toho dospela k názoru, že odstúpenie od zmluvy má právne účinky len medzi účastníkmi zmluvy a nemôže mať vplyv na postavenie tretích osôb, ktoré v dobrej viere (a bez rozporu s § 39 Občianskeho zákonníka) nadobudli vlastnícke právo k veci, ktorá bola predmetom takej zmluvy. Tento záver potvrdil aj český ústavný súd, ktorý vyslovil názor, že záväzkový vzťah medzi zmluvnými stranami, vrátane odstúpenia od zmluvy, sa môže prejaviť opäť len medzi zmluvnými stranami a nemôže mať vplyv na postavenie tretích osôb (nález Ústavného súdu ČR II. ÚS 77/2000). Pokiaľ ide o posúdenie dobrej viery tretích osôb, Najvyšší súd ČR vo svojej judikatúre uviedol, že „záver o dobrej viere nadobúdateľov je podmienený okolnosťou, že v dobe uzavretia zmluvy, na základe ktorej nadobudli vlastnícke právo, boli so zreteľom na všetky okolnosti veci v dobrej viere o tom, že nie je daný dôvod na odstúpenie od zmluvy žiadnou zo strán zmluvy, ktorá bola odstúpením zrušená“ (rozsudok Najvyššieho súdu ČR sp. zn. 31 Cdo 3177/2005). 11. Podľa názoru Ústavného súdu SR vysloveného v náleze sp. zn. I. ÚS 549/2015 zo dňa 16.3.2016 „z hľadiska poskytnutia ústavnoprávnej ochrany je treba postaviť na rovnakú úroveň vlastnícke právo pôvodného vlastníka a nadobudnutie vlastníckeho práva k nehnuteľnosti novým nadobúdateľom na základe jeho dobrej viery. Tým sa dostávajú do vzájomnej kolízie obidve ústavné hodnoty - princíp ochrany dobrej viery ďalšieho nadobúdateľa (princíp dobrej viery, dôvery v akty štátu a právnej istoty v demokratickom právnom štáte) a princíp ochrany vlastníckeho práva pôvodného vlastníka (princíp nemo plus iuris ad alium transfere potest quam ipse habet, t. j. nikto nemôže previesť na iného viac práv, než koľko sám má). Pokiaľ však nemožno zachovať maximum z obidvoch základných práv, treba prihliadnuť na princíp všeobecnej spravodlivosti, keď je nutné zvažovať všeobecné súvislosti tohto typu kolízie základných práv, ako aj individuálne okolnosti konkrétneho rozhodovaného prípadu. Vyššie riziko má niesť nedbalý vlastník než nadobúdateľ v dobrej viere, pretože tento nie je schopný sa nijako dozvedieť o tom, ako vec opustila vlastníkovu sféru a dostala sa na list vlastníctva prevodcu po zákonom určenom správnom (katastrálnom) konaní“. 12. Vychádzajúc z uvedených názorov vyslovených českou i slovenskou judikatúrou bol odvolací súd presvedčený, že postup okresného súdu, ktorý nepovažoval odstúpenie od zmluvy realizované navrhovateľkou za relevantné, keďže by sa mohlo dotknúť postavenia tretej osoby - odporcu, bol správny. Odporca nemohol pri rešpektovaní záväznosti údajov katastra nijako predpokladať, že tu došlo k odstúpeniu od zmluvy, pretože tomu nezodpovedali žiadne údaje katastra a naviac navrhovateľka odstúpila od zmluvy (pre nezaplatenie kúpnej ceny) po dva o pol roku od jej uzavretia. Možno vysloviť len domnienky o tom, prečo daný úkon realizovala po tak dlhom čase a prečo z nezaplatenia kúpnej ceny nevyvodila potrebné dôsledky už skôr, najmä ak kúpna cena jej mala byť vyplatená už pri podpise zmluvy. Bez ohľadu na jej motiváciu, treba prisvedčiť podrobnej argumentácii súdu prvého stupňa, ktorý náležite poukázal na dobrú vieru odporcu konajúceho v dôvere v údaje katastra. Tejto dôvere bolo nevyhnutné priznať súdnu ochranu tak, ako to bolo formulované vo výroku napadnutého rozsudku. 13. O trovách odvolacieho konania rozhodol krajský súd podľa § 142 ods. 1 (v spojení s § 224 ods. 1 O.s.p.), podľa ktorého účastníkovi, ktorý mal vo veci plný úspech, súd prizná náhradu trov potrebných na účelné uplatňovanie alebo bránenie práva proti účastníkovi, ktorý vo veci úspech nemal. V odvolacom konaní nebola navrhovateľka úspešná, odporca si náhradu trov odvolacieho konania neuplatnil, preto mu táto nebola priznaná. Rozhodnutie prijal senát odvolacieho súdu pomerom hlasov 3 za, 0 proti. Poučenie: Proti tomuto rozsudku nie je prípustné odvolanie. Proti tomuto rozhodnutiu odvolacieho súdu je prípustné dovolanie, ak to zákon pripúšťa. (§ 419 CSP) Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. (§ 420 CSP) Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n). (§ 421 ods. 1 a 2 CSP) Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie. (§ 422 ods. 1 a 2 CSP) Dovolanie len proti dôvodom rozhodnutia nie je prípustné. (§ 423 CSP) Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. (§ 427 ods. 1 a 2 CSP) V dovolaní sa popri všeobecných náležitostiach podania ustanovených v § 127 ods. 1 CSP (ktorému súdu je určené, kto ho robí, ktorej veci sa týka, čo sa ním sleduje a podpísania) uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). (§ 428 CSP) Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa. (§ 429 CSP) Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania. (§ 430 CSP)

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2016:5611204656.1 (dáta aktuálne k 14. 11. 2026). Záväzné je znenie zverejnené súdom.




